กำไรของโบรกเกอร์จีน ก.ค.ดิ่งลงรับผลกระทบหลังตลาดหุ้นร่วงหนัก
จีนเผยกำไรของบริษัทโบรกเกอร์ดิ่งลงในเดือนก.ค. หลังตลาดหุ้นจีนร่วงหนัก
20 ส.ค. 2558

ผู้สื่อข่าวรายงานว่า ธุรกิจโบรกเกอร์ของจีนกำลังได้รับผลกระทบอย่างหนักหลังจากตลาดหุ้นจีนร่วงลง โดยสมาคมผู้ค้าหลักทรัพย์ของจีนรายงานว่า บริษัทโบรกเกอร์ 125 รายในจีนมียอดขายในเดือนก.ค.ลดลง 41.2% สู่ระดับ 4.5 หมื่นล้านหยวน ขณะที่กำไรสุทธิหดตัวลง 49.1% สู่ระดับ 1.84 หมื่นล้านหยวน
ภาวะการซื้อขายในตลาดหุ้นจีนเป็นไปอย่างผันผวน โดยดัชนีเซี่ยงไฮ้คอมโพสิตยังคงร่วงลงในวันนี้ อันเนื่องมาจากความวิตกกังวลที่ว่า กระแสเงินทุนอาจไหลออกจากประเทศจีน หลังจากที่เงินหยวนของจีนอ่อนค่าลงเป็นเวลาหลายวันก่อนหน้านี้
ทั้งนี้ ความวิตกกังวลในเรื่องดังกล่าวส่งผลให้ธนาคารกลางจีนเดินหน้าอัดฉีดเงินเข้าสู่ระบบ และล่าสุดในวันนี้ ธนาคารกลางจีนอัดฉีดเม็ดเงินเข้าสู่ระบบการเงินด้วยวงเงินสูงสุดในรอบเกือบ 19 เดือนที่ระดับ 1.20 แสนล้านหยวน หรือ 1.877 หมื่นล้านดอลลาร์ ผ่านทางข้อตกลงซื้อพันธบัตรโดยมีสัญญาขายคืน (reverse repo)
อินโฟเควสท์ แปลและเรียบเรียง